google/wiki40b huggingface dataset:
Royal Army Chaplains' Department

Royal Army Chaplains' Department er et korps i den britiske hæren bestående av ordinert kleresi, feltprester. Feltprestene er kapellaner men tituleres padre i engelsk dagligtale. Prestene tilhører et av flere kristne trossamfunn, eller den jødiske tro. Kristne og jøder bærer forskjellig luemerke.
Feltprestene er alle offiserer i den britiske hæren og bærer uniform, men ikke våpen (og er de eneste offiserene som ikke bærer sabel på parade). Paradeuniformen er vanligvis svart istedenfor mørk blå, og insigniene er lilla. De kan også bære prestekrage under uniformen. I formelle situasjoner bærer prestene sine medaljer og dekorasjoner på presteantrekket (mange feltprester er dekorert for heltemodighet i strid, inkludert flere Victoria Cross).
Karl Twesten

Liv og virke

Twesten ble i 1855 dommer ved byretten i Berlin (inntil 1868), og rettet i 1861 i et flyveblad et skarpt angrep på militærkabinettets sjef general Edwin von Manteuffel. Manteuffel utfordret Twesten til duell. Twestens kule strøk tett forbi Manteuffels hode. Da Mateuffel skjøt tilbake knuste han Twestens høyre arm. Twesten rakte ham da venstre hånd til forsoning, samtidig som han beklaget at det ikke var den høyre, ettersom dette nå var blitt umulig for ham.
I 1862 ble han valgt til underhuset og ble snart en av Deutsche Fortschrittsparteis ledere og var ordfører for viktige utvalg, særlig om hærordningen. Han søkte en løsning på grunnlag av tjenestetidens nedsettelse til to år.
Etter krigen i 1866 var han sammen med Eduard Lasker og Hans Victor von Unruh med på å grunnlegge den nasjonalliberalistiske politiske fraksjon, og virket for et politisk forlik med regjeringen, samt for gjennomføringen av den nye nordtyske forbundsforfatning. I den nordtyske riksdag spilte han en viktig rolle både ved forfatningens avfattelse og ved hærspørsmålets avgjørelse.
Heteroglenea

Utseende

Middelsstore, avlange, blanke, lyst brunlige trebukker. Antennene er tynne og lengre enn kroppen. Hodet er forholdsvis stort, minst så bredt som pronotum, som er sylindrisk til tønneformet uten tenner på sidene, med mørke lengdestriper eller flekker i midten. Dekkvingene er nesten parallellsidige, med litt mørkere brune tegninger.

Levevis

Larvene lever i levende stammer, mest på løvtrær. Noen kan gjøre betydelig skade og også drepe unge trær. De voksne billene gnager på bladene på larvenes næringstrær.

Utbredelse

Slekten er utbredt i Sørøst-Asia, fra India og Nepal i vest til Salomonøyene i øst, nord til Japan.
Bruno Alves

Klubbkarriere

Etter tre lån i Farense, Vitória Guimarães og den greske klubben AEK Athen, returnerte Alves til Porto til 2005–2006-sesongen og skrev ny kontrakt ut 2010. Der kjempet han om en plass på midtstopperplassen mot Ricardo Costa og João Paulo. Han fikk syv kamper i gullsesongen, og i tapet mot Benfica fikk han sitt første røde kort for klubben etter å ha taklet Nuno Gomes.
Da Jesualdo Ferreira ble manager i Porto i 2006, signaliserte dette vendepunktet i Alves' karriere. Han fikk mange kamper og dannet et bunnsolid midtstopperpar med den brasilianske landslagsspilleren Pepe. Han spilte en imponerende sesong og var en av grunnene til at Porto vant sitt andre portugisiske mesterskap på rad.

Landslagskarriere

Alves fikk sin landslagsdebut av Luiz Felipe Scolari i juni 2007 mot Kuwait, en kamp som endte 1-1. Han fikk sitt første mesterskap ved Fotball-EM 2008 i Østerrike og Sveits, og fikk spille kampen mot Sveits, en kamp Portugal tapte 2-0.
Etter EM spilte han de fleste kampene i 
kvalifiseringen til fotball-VM 2010, og ligger an til å bli tatt ut til mesterskapet. Hans første landslagsmål kom i kvalifiseringskampen mot Bosnia og Hercegovina, en kamp som til slutt endte 2-0.
Han ble tatt ut i Portugals EM-tropp til EM i Frankrike 2016.
Han ble tatt ut i Portugals tropp til FIFA Confederations Cup 2017 i Russland.
Han ble tatt ut i Portugals tropp til VM i fotball 2018 i Russland.
Lophodonitis

Utbredelse

Slekten er utbredt i Vest- og Sentral-Afrika.
Marmaduke (film)

Handling

Den klumsete og litt bortskjemte, men sjarmerende grand danois-hunden Marmaduke (stemmen til Owen Wilson) flytter fra Kansas til California med familien sin og katten Carlos (stemmen til George Lopez), der familiens mann Phil (Lee Pace) har fått seg ny jobb i hundefôrselskapet Bark Organic. I hundeparken til Bark Organic er det systematiske klikker, akkurat som på high school. Marmaduke havner raskt blant outsiderne, og blir venner med tre andre sympatiske "outsider"-hunder, Mazie (stemmen til Emma Stone), Giuseppe (stemmen til Christopher Mintz-Plasse) og Raisin (stemmen til Steve Coogan). Mazie blir også umiddelbart forelsket i Marmaduke, selv om sistnevnte ikke merker det til å begynne med.
Problemet er bare at Marmaduke vil være blant de populære og tøffe hundene. Han sikter seg inn på plassen til flokkens ubestridte leder Bosco (stemmen til Kiefer Sutherland) og vil ha kjæresten hans, den flotte Jezebel (stemmen til Fergie). Men mens Marmaduke baner seg vei mot toppen, sårer han også sine nye venner.
Imens har Phil problemer med å få familien til å tilpasse seg i de nye omgivelsene, og han ser ikke hva hver og en av familiemedlemmene virkelig vil. Marmaduke innser at han må inn på banen og på beste måte kommunisere til eieren sin at familien faktisk har problemer.
Kurvetilpasning

Kurvetilpasning går ut på å fastlegge en teoretisk kurve som bes mulig følger en gitt eksperimentell kuve. I sin enkleste form er kurvetilpasning å finne den rette linjen som best følger den eksperimentelle kurven. Kurvetilpasning kan blant annet gjøres ved at man tilpasser den teoretiske kurven slik at summen av kvadratdifferansene mellom de to kurvene er minst mulig.
Michael Gove

Karriere

Gove har en kandidatgrad i engelsk fra University of Oxford. Han arbeidet som journalist.
I parlamentsvalget i 2005 ble Gove innvalgt i Underhuset for valgkretsen Surrey Heath.
15 år med mackøl og måsegg

15 år med mackøl og måsegg er et samleplate med Bjørn Jens, utgitt i 2002.
Safe Haven

Handling

Den mystiske unge kvinnen Katie Feldman (Julianne Hough) dukker opp i Southport, en liten landsby i Nord-Carolina, og spørsmål blir umiddelbart stilt om hvem hun egentlig er. Hun er svært motvillig til å knytte personlige bånd med noen mennesker i byen, men etterhvert får hun likevel kontakt med enkemannen Alex (Josh Duhamel), en sympatisk butikkeier med to barn, og den enkle, single naboen Jo (Cobie Smulders). Men mens et sterkt vennskap med Jo formes og varme følelser blusser opp for Alex, sliter Katie med en mørk hemmelighet fra sin trøblete fortid som hun er redd for at skal ødelegge alt.
Fourplay

Fourplay er en jazzgruppe fra USA, som har vært aktiv siden 1991. De opprinnelige medlemmene var Bob James (keyboard), Lee Ritenour (gitar), Nathan East (bass, vokal) og Harvey Mason (trommer). I 1998 forlot Lee Ritenour gruppen og valgte Larry Carlton som sin erstatning. Mellom 1991 og 2000 hadde de kontrakt med Warner Bros. Records, og fra 2002 med Bluebird Records.
Strandhåndball

Regler

En kamp har to omganger à ti minutter. Mellom omgangene skal det være en pause på tre-fem minutter. For å vinne en kamp må et lag vinne to omgangspoeng. Hver omgang starter med 0-0, og det laget som har mest målpoeng etter endt omgang, vinner omgangspoenget (i likhet med set i volleyball og tennis). Ender en omgang likt, spilles det "golden goal" for å avgjøre omgangen. Det lages som først tar ledelsen, vinner omgangen. 
Dersom lagene vinner en omgang hver, skal kampen avgjøres på såkalt "solo mot målvakt" eller "shoot-out". Hvert lag får fem kast hver, hvor det fortsatt telles ett- eller topoengere med samme regler som i ordinær spilletid. Står det fortsatt likt etter fem skudd hver, skal fem nye spillere skyte. Her blir kampen avgjort så fort et av lagene tar ledelsen, til tross for at ikke alle fem har skutt.
En beachhåndballbane skal være 27 meter lang og 12 meter bred. Det skal ha et dekke på minst 40 cm sand. 
Et mål teller ett poeng, men det skal utdeles to poeng for ekstra flotte scoringer, dersom målvakten scorer eller dersom det scores på straffekast. Også spesielle spillere kan få to poeng. Dommeren avgjør når det skal idømmes to poeng for mål.
Shary Flenniken

«Luftpiratene»

Shary Flenniken har vokst opp på slike fjerne steder som Alaska, Panama og Seattle. Sistnevnte sted studerte hun ved en kommersiell kunstskole og begynte arbeide med tegneserier i små opplag i Seattle før hun i 1971 flyttet til San Francisco hvor det var mange undergrunnstegnere på denne tiden. Her ble hun medlem av kollektivet Air Pirates, men var en marginal bidragsyter til gruppens tegneserier, og ble således det eneste medlemmet som ikke ble saksøkt for å ha parodiert og etterlignet uten tillatelse tegneseriefigurene til Walt Disney Company.
Hun ble senere meget anerkjent som innflytelsesrik autoritet i å integrere feministiske tanker og meninger i undergrunnstegneseriene. Air Pirates' medgrunnlegger Bobby London var gift med Flenniken i flere år.

National Lampoon

Flenniken og London ble begge rekruttert av National Lampoon for å tegne ulike tegneserier; Trots & Bonnie ble trykket i bladet fra 1972 og fram til 1990. Flenniken var også redaktør for National Lampoon fra 1979 og fram til 1981, og var den som rekrutterte mange magasinet best kjente serietegnere i løpet av denne tiden. Hun var også med på skrive manuset til filmen National Lampoon Goes to the Movies.
Hennes andre ekteskap var med den nå avdøde Bruce Jay Paskow fra musikkgruppa Washington Squares. Etter at paret ble gift i 1987 flyttet de to år senere fra Manhattan til Seattle hvor de bodde sammen i seks år før Paskows altfor tidlige død i 1995.
Flenniken redigerte boken Seattle Laughs: Comic Stories about Seattle (Homestead, 1994), og hun fortsatte å arbeide som frilanser fra Seattle. I tillegg til bidragene til DC Comics' antologier for Paradox Press, har hennes arbeider blitt trykket i MAD, Premiere, Details, The American Lawyer og andre blader. I de senere årene har hun bidratt til serien Graphic Classics som har blitt lovprist av School Library Journal og Publishers Weekly for dens tilpasninger til seriemediet av tekster til Mark Twain, O. Henry og andre forfattere. Hun har også designet CD-Rom-prosjekter med animasjoner for Microsoft, og er involvert i filmarbeid, en barnebok og eventyrroman og tre nettsteder, i henhold til hennes biografi på hennes nettsted.
Bergen Rugbyklubb

Historie

Klubben ble stiftet og tatt opp i NIF i 1999, samme året ble klubben Norgesmester for første gang. Siden da har klubben vert en av de mest suksessfulle i Norge med flere Norgesmesterskap i både XVs og VIIs og har deltatt i sluttspillsfinalen i XVs hvert år siden stiftelsen.
New Patriotic Party

New Patriotic Party (NPC, engelsk for Ny patriotisk parti) er det styrende partiet i Ghana (pr. januar 2005. Det er et sentrumsparti, og regnes som noe mer liberalt enn den største konkurrenten, National Democratic Congress.
President John Kufuor tilhører partiet. Etter hans første periode som president, fra 2001 til 2004, hadde partiet betydelig framgang i parlamentsvalget, og har pr. januar 2005 122 av 200 seter i nasjonalforsamlingen.
Mitsubishi SpaceJet

Bestillinger

Det første flyselskapet som bestilte flytypen var All Nippon Airways som bestilte allerede i 2008.  Den hittil største ordren kommer fra SkyWest Airlines som i 2012 bestilte 100 fly. Alle fly som hittil er bestilt er MRJ90. Leveransen av de første flyene er beregnet til medio 2018.
I september 2019 underskrev Mitsubishi Aircraft Corp. en omforent memorandum med det amerikanske flyselskapet Mesa Airlines Inc. om levering av 100 SpaceJet-fly. Leveringen skal begynne i 2024.

Søksmål

I oktober 2018 gikk det canadiske selskapet Bombardier til søksmål mot Mitsubishi Heavy Industries med anklage om å ha fått bedriftshemmeligheter fra tidligere Bambardier-ansatte, som hjalp dem i utviklingen av MRJ-flyet.
Neubau

Neubau er det syvende av Wiens 23 distrikter. Pr 2001 bodde det 28 292 innbyggere her, fordelt på 1,61 km².
Distriktet består av de tidligere forstedene Neubau, Altlerchenfeld, St. Ulrich, Schottenfeld og Spittelberg. Distriktsgrensene dannes av Lerchenfelder Straße i nord, Mariahilfer Straße i sør, Neubaugürtel i vest og Museumstraße og Museumsplatz i øst.
På 1700-tallet var Neubau senter for Wiens silkefabrikker. På denne tiden ble området tungt forurenset. I dag er shopping mye viktigere for området, særlig i Mariahilfer Straße og Neubagasse. Det ligger mange puber i området rundt Spittelberg, noe som er populært for alle studentene her. Volkstheater Wien, en av Wiens store teatre, og Østerrikes Justisdepartement ligger i Neubau. Det samme gjør Museumsquartier, et senter for moderne kunst som bl.a. huser Leopoldsamlingen, som er Dr. Rudolf Leopold sin samling med over 5 000 kunstverk.
Ved valget i 2001 var Neubau det første distriktet i Østerrike der Østerrikes Grønne Parti fikk flertall (32,6% av stemmene).
Ved valget i 2004 fikk De Grønne 41% av alle stemmene, som er mer enn SPÖ og ÖVP til sammen.
Sammen med Mariahilf er Neubau kjent som et av de distriktene i Wien som har den yngste, mest liberale og mest urbane befolkningen.
Sporeavtrykk

Sporeavtrykk av en sopp er viktig for artsbestemmelse av sopper. Sporeavtrykket viser farven på soppens sporepulver. Soppens sporer er svært små, ofte bare noen få µm, og for å kunne bestemme farven, må de sees samlet i hauger. Sporeavtrykket alene er ikke tilstrekkelig for artsbestemmelse, men kan være avgjørende for å skille liknende arter fra hverandre. 
Historisk har farven på sporepulveret vært medvirkende til klassifisering av flere sopparter i familier, men nyere forskning har vist at dette ikke nødvendigvis er avgjørende for familielikhet.

Fremgangsmåte

Et sporeavtrykk blir laget ved å plassere den sporeproduserende delen av soppen (undersiden av hatten på skivesopper og rørsopper) over er hvitt eller sort papirark, eller et ark gjennomsiktig og stiv plast (som tillater flytting over et hvitt eller farvet papirark senere, for bedre kontrast). Soppen ligger slik i flere timer, helst over natten. Når soppen fjernes, vil sporepulveret danne et mønster på underlaget, og farven kan bestemmes.
En mykolog bruker gjerne en glassplate som underlag, som han kan overføre til et mikroskop for nærmere undersøkelse av de enkelte sporers form og størrelse.
Ferjesambandet Stavanger–Tau

Stavanger–Tau er et fergesamband på fylkesvei 13 nord for innløpet til Høgsfjorden mellom Fiskepiren ferjekai i Stavanger og Tau ferjekai i Strand. Strekningen drives av Norled.
Overfartstiden er 35 minutter, den blir betjent av ferjene MF «Ryfylke», MF «Hardanger» og MF «Stord»,  med 32 avganger daglig i hver retning om hverdagen. 2014 var årsdøgnstrafikken 1759 kjøretøyer (rang 9 i Norge) og 2542 personer (rang 4).
Når forbindelsen Ryfast blir åpnet i slutten av 2019 vil sambandet Stavanger–Tau bli nedlagt, sammen med Høgsfjordsambandet.
Sør-Norge valgkrets

Sør-Norge valgkrets (nordsamisk: Lulli-Norgga válgabiire) er en valgkrets ved sametingsvalg i Norge fra og med valget i 2009. Den blir også kalt valgkrets 7. Stemmerett i valgkretsen har de som er bosatt der og er innført i Sametingets valgmanntall. I 2017 var det 2 894 personer som var registrert i manntalet i området.
Valgkretsen består av alle kommuner i Norge sør for Trøndelag, men unntak av kommunene Surnadal, Sunndal og Rindal i Møre og Romsdal og Rendalen, Os, Tolga, Tynset og Folldal i Hedmark, som alle er del av Sørsamisk valgkrets.
Ved valget i 2017 ble det valgt inn seks sametingsrepresentanter fra valgkretsen, av totalt 39 sametingsrepresentanter.
Valgkretsordningen ved sametingsvalgene ble endret før sametingsvalget i 2009. Ved sametingsvalgene fra 1989 til 2005 var det 13 valgkretser, som ble redusert til sju fra og med 2009. Sør-Norge valgkrets er den eneste valgkretsen som har samme navn som sin forgjenger, og tilsvarer denne helt med unntak av kommunene i Møre og Romsdal og Hedmark, som var del av den gamle Sør-Norge valgkrets, men etter 2009 ble overført til Sørsamisk valgkrets.
Hodefoting

Hodefoting er barnetegninger med mennesker som motiv. Typisk for en hodefoting er at kroppen ikke er med, og at lemmene dermed stikker rett ut av hodet. Barn tegner vanligvis hodefotinger i 2-5-årsalderen.
Desisopsis

Utseende

Middelsstore, kraftige, matte, mørkgrå trebukker med hvite tegninger. Antennene er litt kortere enn kroppen. Pronotum har rundede sider, dekkvingene er jevnbrede.

Levevis

Disse billene har larver som lever i død ved.

Utbredelse

Artene er utbredt på Filippinene.
Den fredløse

Den fredløse (svensk: Den fredlöse) er et skuespill fra 1871 av August Strindberg. Stykket er, i likhet med atskillige av Strindbergs dramaer, i en akt. Handlingen er lagt til Island omkring 1100. Dets uroppføring på Dramaten ledet til at forfatteren fikk et stipend fra kong Karl IV.

Kilder

August Strindberg, Birger Liljestrand (red.) (1991). Samlade Verk 3: Ungdomsdramer II (1 utg.). Stockholm: Norstedt. ISBN 91-1-881432-8.
Chiara Margarita Cozzolani

Liv og virke

Margarita Cozzolani var yngste datter av en velhavende milanesisk kjøpmannsfamilie. I ung alder gikk hun inn i benediktinerklosteret Santa Radegonda. Hun avla ordensløfte i 1620 og tok «Chiara» som ordensnavn. I perioden 1658 til 1659 var hun abbedisse og i 1660-årene priorinne.
Den bevarte musikken etter Cozzolani viser at hun var en av Milanos mest betydelige komponister på midten av 1600-tallet. Det mest kjente verket hennes, Mariavesper fra 1650, veksler mellom dobbeltkorige-antifoner og konsertante soli og duetter.
Etter 1650 sank  Cozzolanis musikalske produktivitet, noe som dels kan skyldes økende oppgavemengde i klosteret, men også erkebiskop Alfonso Littas avvisende holdning til klostermusikk.
Geminiano Giacomelli

Liv

Giacomelli var kapellmester ved hertugen av Parmas hoff fra 1. mars 1719 til februar 1727, fra 27. mars 1719 også ved kirka Madonna della Steccata. På uttrykkelig ønske fra hertug Francesco Farnese ble han 3. januar 1727 utnevnt til kapellmester ved San Giovanni i Piacenza. På den betingelse at han leverte komposisjoner og sørget for stedfortreder kunne han oppholde seg hvor han ville, og Giacomelli skrev i denne perioden en rekke operaer for de viktigste teatrene Italia.
Av finansielle årsaker ble San Giovanni-kapellet oppgitt i 1732. Giacomelli vendte da tilbake til Parma der han ble gjeninnsatt i de to postene han tidligere hadde hatt i byen. Den 24. november 1738 ble han utnevnt til Tommaso Redis etterfølger som kapellmester i Santa Casa i Loreto og ble der til sin død i 1740.
Giacomelli var også en høyt verdsatt sanglærer.

Verk og ry

Giacomelli skrev rundt 20 operaer, pastisjer og intermezzi for ulike italienske byer. Sin første opera, Ipermestra, fikk han uroppført ved Teatro San Giovanni Crisostomo i Venezia 1724. Størst suksess fikk han med Cesare in Egitto, som etter uroppføringen i Milano i 1735 ble oppført i Venezia, Firenze, Graz og Verona. To oratorier er bevart, men de fleste av hans mange verk er tapt.
På Giacomellis tid var sangerne en nøkkelfaktor for å sikre at en opera fikk suksess, og han var dyktig til å tilpasse roller og verk til de sangerne han hadde for hånden. Melodiene hans er stort sett flytende og spontane, de er svært sangbare og tilpasset tidas smak for vokaliser og koloraturer. Harmonikken er enkel, til gjengjeld lives musikken opp av hyppige modulasjoner. 
Mange av Giacomellis arier ble brukt som grunnlag for mange pastisjer, eksempelvis brukte Antonio Vivaldi to arier i Dorilla in Tempe (Venezia 1726), og Georg Friedrich Händel bearbeidet store deler av Giacomellis Lucio Papirio dittatore i en pastisj med samme navn (London 1732).
Charles Burney bemerket i General History of Music (1789) at Giacomelli skrev innfallsrike melodier som gjorde slikt inntrykk at de påvirket smaken inn i ettertida.
Romersk tempel

Romerske templer (latin: templum) var viktige bygningskomplekser i alle antikke byer i Romerriket, men rommet ofte også verdslige institusjoner som offentlige kontorer og lignende. En rekke templer er de best bevarte bygningene fra romersk tid. Romerske templer er blant de mest synlige arkeologiske levninger fra romersk kultur, og er en betydelig kilde for romersk arkitektur.
Deres konstruksjon og vedlikehold var en betydelig del av romersk religion. Hovedrommet, cella, huset kultbildet av guddommen som tempelet var dedikert til, og hadde ofte et lite alter for røkelse eller ofring. Bak cella var det rom eller flere rom som ble brukt av tempeltjenerne for lagre utstyr og ofringer. Den norske ordet «tempel» er avledet fra latinske templum, som opprinnelig ikke henviste til bygningen i seg selv, men en hellig område som ble kartlagt og oppmålt rituelt. Den romerske arkitekten Vitruvius benyttet alltid ordet templum for å referere til det hellige området, og ikke til bygningen. Det langt vanligere latinske ordet for et tempel eller helligdom var aedes, delubrum, og fanum. I denne artikkelen refererer det norske ordet «tempel» til alle disse bygningene og latinske templum til det hellige området.
Offentlige religiøse seremonier skjedde utendørs, og ikke innenfor tempelbygningen. En del seremonier var prosesjoner som begynte ved, besøkte, eller ble avsluttet ved et tempel eller helligdom hvor et rituelt objekt kunne bli lagret og tatt ut for å brukes, eller hvor en offer ble oppbevart. Ofringer, hovedsakelig dyr, ville skje ved et alter under åpen himmel innenfor templum.

Utformning

Aedes var tradisjonelt rektangulært og var plasert på en liten forhøyning (podium) hvor en trapp på forsiden førte opp til inngangen. I sin mest opprinnelige og enkle form inneholdt tempelet ét rom (cella), de største templene hadde flere rom. En søylerekke på forsiden støttet taket som var forlenget så det dannet et halvtak over inngangen. Inngangen skulle helst vende mod vest, (Vitruvius iv.5) og foran den var et alter plassert. Der fant ofringene til guden sted.
Utformningen av romerske templer var en variasjon over den mellomitaliske formen, som især er kjent fra etruskiske funn. Da kontakten til den greske kulturen ble sterkere ble mange nye greske bygningselementer tilføyet: søylerekken ble for eksempel på noen templer ført hele veien rundt bygningen eller det ble tilføyet et pronaos ved inngangen eller tempelbygningen ble rund.

Funksjoner og betydning

Templer ble oppført av hensyn til statskulten: de gudene som ble oppfattet som Romerrikets patroner skulle ha et hus, og de ritualene som var nødvendige for statens velvære skulle utføres på innviede, hellige steder. Før et tempel kunne kunne huse religiøse handlinger skulle det være innviet, noe som skulle gjøres av medlemmer av pontifikalkollegiet.
Et tempel var en forbindelse til den guddommelige sfære. Det gav ekstra styrke til byggherrens donasjon og ytterligere prestisje da templene var viktige for det sosiale livet i byen; de fungerte som peilemerker og var ramme for mange sosiale aktiviteter og hadde derfor en prominent plass i romernes bevissthet.
Piri Reis

Piri Reis, egentlig Hadji Muhiddin Piri Ibn Hadji Mehmed (født ca 1465 i Gelibolu langs Egeerhavet i Det osmanske rike, død 1554 eller 1555) var en osmansk admiral og kartograf.
Han huskes kanskje først og fremst for sine overraskende korrekte kart over verden på denne tiden, med blant annet Nord-Amerika, Sør-Amerika, Afrika og Antarktis inntegnet. I 1513 tegnet han sitt første verdenskart, kjent som Piri Reis kart.
Han hadde en militær karriere, nådde admirals grad, og deltok i flere militære felttog. 90 år gammel vendte han tilbake til Egypt, men da han nektet å støtte den osmanske guvernøren i Basra, Kubad Pasha, i et felttog mot portugiserne i den nordlige delen av Persagulfen, ble han halshugd offentlig i 1554 eller 1555.
Flere krigsskip og ubåter i den tyrkiske flåten har blitt oppkalt etter ham.